જી રે કુંવરીએ કૃષ્ણજીને કહાવિયું
જી રે કુંવરીએ કૃષ્ણજીને કહાવિયું,
અલબેલા ઉતાવળો આવ,
  મુખડું જોઈને સુખ ઉપજે... ટેક

જી રે આવડી તે વાર તમને ક્યાં થઈ,
સુંદરવર નટવર નાવ... ૧

જી રે વાટડી જોઉં ઊભી ક્યારની,
કેસરિયા વર તારે કાજ... ૨

જી રે રાતદિન રટના લાગી રહી,
મારાં નેણ સફળ કરો રાજ... ૩

જી રે દીન જાણીને દયા આણજ્યો,
હું તો દાસી ચરણની નાથ... ૪

જી રે માળા રટું તારા નામની,
લળી લળી લાગું તારે પાય... ૫

જી રે વિઠ્ઠલ આવો ઉતાવળા,
હરી ગ્રહણ કરો મારો હાથ... ૬

જી રે સંભારતાં સમાચાર આવિયા,
આવી કેસરિયા કુંવરની જાન... ૭

જી રે પ્રેમાનંદ કહે પ્રભુજી પધારિયા,
આવ્યાં ગગન અમર વેમાન... ૮

પ્રેમાનંદ સ્વામી
ભક્તિપદ